“ไต้หวัน” เปิดพรมแดนรับท่องเที่ยว “ฮ่องกง-มาเก๊า” สัปดาห์หน้า
“ไต้หวัน” เตรียมเปิดพรมแดนต้อนรับนักเดินทางจาก “ฮ่องกง-มาเก๊า” สัปดาห์หน้า แต่ยังไม่ยกเลิกมาตรการจำกัดนักเดินทางจากจีนแผ่นดินใหญ่
“ไต้หวัน” เตรียมเปิดพรมแดนต้อนรับนักเดินทางจาก “ฮ่องกง-มาเก๊า” สัปดาห์หน้า แต่ยังไม่ยกเลิกมาตรการจำกัดนักเดินทางจากจีนแผ่นดินใหญ่
14 ก.พ. 2566

คณะกรรมการกิจการจีนแผ่นดินใหญ่ (MAC) ของไต้หวันระบุในวันนี้ (14 ก.พ.) ว่า ไต้หวันจะอนุญาตให้นักเดินทางจากฮ่องกงและมาเก๊าเดินทางเข้าไต้หวัน ซึ่งถือเป็นการผ่อนปรนมาตรการป้องกันการระบาดของโรคโควิด-19 เพิ่มเติม แต่ยังไม่ยกเลิกมาตรการจำกัดนักเดินทางจากจีนแผ่นดินใหญ่
ทั้งนี้ MAC ระบุในแถลงการณ์ว่า ประชาชนในฮ่องกงและมาเก๊าสามารถลงทะเบียน เพื่อขอพำนักในไต้หวันเป็นการชั่วคราวได้ตั้งแต่วันที่ 20 ก.พ.เป็นต้นไป
นายเหลียง เหวินฉี รองประธาน MAC แถลงข่าวที่กรุงไทเปว่า ไต้หวันพิจารณาเรื่องการอนุญาตให้ประชาชนในฮ่องกงเดินทางเยือนไต้หวันมาเป็นเวลานานแล้ว
“เรารู้สึกเสียใจที่มิตรสหายจากฮ่องกงไม่สามารถเดินทางเยือนไต้หวันได้ในช่วงเทศกาลวาเลนไทน์นี้” นายเหลียง กล่าว
อย่างไรก็ตาม นักเดินทางจากจีนแผ่นดินใหญ่ยังคงเผชิญกับมาตรการจำกัดดังเดิม